MƐNI O MAA PEE?
Mo susu si fɔfɔɛ nɛ ɔ he nɛ o hyɛ: Benɛ Tim kɛ e huɛmɛ ngɛ bɔɔlu fiae ɔ, Tim fia bɔɔlu ɔ nɛ e ya ywia lɔle ko hɛ mi ahuhuɛ.
Ke mo ji Tim ɔ, mɛni o maa pee?
MOO MLƐ NƐ O SUSU HE!
O MA NYƐ MAA PEE NÍHI ETƐ:
A. O ma nyɛ maa tu fo.
B. O ma nyɛ maa tsɛ̃ kɛ fɔ nɔ ko nɔ.
D. O ma nyɛ ma ya bɔ nɔtsɛ ɔ amaniɛ, nɛ o de lɛ ke o maa wo nɔ́ nɛ o puɛ ɔ he hiɔ.
Eko ɔ, o maa pee kaa bɔ nɛ a tsɔɔ ngɛ A mi ɔ. Se be fɛɛ be ɔ, e maa hi kaa o maa kplɛɛ o tɔmihi a nɔ, o ywia nɔ ko lɔle hɛ mi ahuhuɛ jio, o pee nɔ́ kpa ko jio.
YI MI TOMIHI ETƐ A HE JE NƐ E SA KAA O KPLƐƐ O TƆMIHI A NƆ
E da blɔ kaa o maa pee jã.
Baiblo ɔ de ke: “Wa suɔ nɛ waa kɛ anɔkuale yemi nɛ ba wa je mi ngɛ nɔ́ tsuaa nɔ́ mi.”
—Hebri Bi 13:18, NW.
Behi fuu ɔ, ke nihi kplɛɛɔ a tɔmihi a nɔ ɔ, nihi ngɔɔ jamɛatsɛmɛ ɔmɛ a tɔmihi kɛ paa mɛ.
Baiblo ɔ de ke: “Nɔ nɛ laa e yayamihi a nɔ ɔ, e yɛ nɔ. Se nɔ nɛ jajeɔ e he yayami, nɛ e kpaa yayami peemi ɔ, a maa na lɛ mɔbɔ.”
—Abɛ 28:13.
Nɔ́ nɛ he hia pe kulaa a, ke nɔ ko kplɛɛɔ e tɔmihi a nɔ ɔ, Mawu bua jɔɔ e he.
Baiblo ɔ de ke: ‘Yehowa sume lakpatsɛmɛ; nihi nɛ peeɔ nɔ́ nɛ da lɛ e kɛ bɔɔ.’
—Abɛ 3:32.
Yiheyo ko nɛ a tsɛɛ lɛ ke Karina nɛ e ye jeha 20 ɔ wo lɔle fo nɛ polisihi nu lɛ, nɛ a po hiɔ ha lɛ. E sume kaa e papaa nɛ le. Se Karina de ke: “Jeha kake se ɔ, ye papaa na womi nɛ polisi ɔmɛ ha mi kaa i wo lɔle fo ɔ. Ye papaa kɛ mi ye ngɛ he wawɛɛ!”
Anɛ Karina kase nɔ́ ko ngɛ mi lo? E de ke: “Ke o laa o tɔmihi a nɔ ɔ, e puɛɔ sane ɔ mohu. O maa na e mi nɔ́ pee se!”
BƆ NƐ O MA PLƐ KƐ KASE NÍ KƐ JE O TƆMIHI A MI HA
Baiblo ɔ de ke: “Wɔ tsuo wa pɔɔ tɔmi peemi babauu.” (Yakobo 3:2) Nɛ kaa bɔ nɛ wa na a, ke nɔ ko kplɛɛɔ e tɔmihi a nɔ mla a, lɔ ɔ tsɔɔ kaa nɔ ɔ baa e he si, nɛ e buɔ e he hulɔ.
Lɔ ɔ se ɔ, e sa nɛ o kase nɔ́ ko kɛ je o tɔmi ɔ mi. Yoyo ko nɛ a tsɛɛ lɛ ke Vera a de ke: “Be fɛɛ be nɛ ma tɔ̃ ɔ, i bɔɔ mɔde kaa ma kase nɔ́ ko ngɛ mi, konɛ be kpa a, ma ko tɔ̃ jamɛ a tɔmi ɔ hu.” Ha nɛ waa hyɛ bɔ nɛ o ma plɛ kɛ pee jã ha.
O ba o papaa baisikle nɛ o ya puɛ lɛ. Mɛni o maa pee?
O kɛ ma ya ma si dii, nɛ o maa hi sɔlee kaa e ko na.
O ma de o papaa nɔ́ tutuutu nɛ ya nɔ ɔ.
O maa bɔ o papaa amaniɛ, se o maa tsɛ̃ tɔmi ɔ kɛ fɔ nɔ kpa nɔ.
O kase we ní, lɔ ɔ he ɔ, o kpe ngɛ sukuu ka ko mi. Mɛni o maa pee?
O ma de ke ka a mi wa.
O maa kplɛɛ nɔ kaa ní nɛ o kase we ɔ he je nɛ o kpe ɔ nɛ.
O maa tsɛ̃ kɛ fɔ tsɔɔlɔ ɔ nɔ kaa lɛ nɛ e sume o sane.
Jehanɛ ɔ, mo susu si fɔfɔɛhi nɛ wa wo ta a he, nɛ o ngɔ lɛ kaa ngɛ (1) mi ɔ, mo ji o papaa, nɛ ngɛ (2) mi ɔ, mo ji tsɔɔlɔ ɔ. Ke o kplɛɛ o tɔmi ɔ nɔ amlɔ ɔ, kɛ o papaa kɛ tsɔɔlɔ ɔ maa na mo ha kɛɛ? Ke o laa o tɔmi ɔ nɔ ɔ, kɛ a maa na mo ha kɛɛ?
Amlɔ nɛ ɔ, mo susu tɔmi ko nɛ o tɔ̃ jeha nɛ be ɔ he, nɛ o ha sane bimihi nɛ nyɛɛ se nɛ ɔ a heto.
Mɛni tɔmi o tɔ̃? Kɛ o pee o ní ha kɛɛ?
I laa nɔ.
I tsɛ̃ kɛ fɔ nɔ ko nɔ.
I kplɛɛ nɔ amlɔ nɔuu.
Ke o kplɛɛ we o tɔmi ɔ nɔ ɔ, pee se ɔ, kɛ e pee mo ha kɛɛ?
Ye bua jɔ
—i je mi slɔkee!
Ye he nile fiaa mi kpa
—e sa nɛ i ko tu anɔkuale.
Mɛni ji blɔ kpakpa nɛ o ko gu nɔ kɛ tsu sane ɔ he ní?
Mɛni o kase ngɛ o tɔmi ɔ mi?
KƐ O SUSU KƐƐ?
Mɛni he je nɛ ni komɛ kplɛɛ we a tɔmihi a nɔ ɔ?
Ke o bɔɔ mɔde kaa o maa laa o tɔmihi a nɔ ɔ, kɛ nihi maa na mo ha kɛɛ? Ke o kplɛɛɔ o tɔmihi a nɔ ɔ, kɛ nihi maa na mo ha kɛɛ?